बिजली नहीं होने के बावजूद बिजली बिल की मोटी रकम से पीड़ित यूं तो आपको देश के किसी भी इलाके में मिल जाएंगे, लेकिन फिल्म 'बत्ती गुल मीटर चालू' की कहानी उत्तराखंड के इंडस्ट्रियल इलाके में बिजली कंपनियों की मनमानी पर आधारित है। फिल्म में हल्के-फुल्के अंदाज में आम लोगों से जुड़ी बिजली के मोटे बिल की बड़ी समस्या पर चोट की गई है। वहीं सरकारी 'विकास' और 'कल्याण' के दावों पर भी मजेदार व्यंग्य किया गया है।फिल्म की कहानी के मुताबिक, सुशील कुमार पंत उर्फ एस.के. (शाहिद कपूर), ललिता नौटियाल उर्फ नौटी (श्रद्धा कपूर) और सुंदर मोहन त्रिपाठी (दिव्येंदु शर्मा) तीनों दोस्त हैं, जो उत्तराखंड के नई टिहरी में रहते हैं। एस.के. एक चालू किस्म का वकील है, जो किसी भी तरह से पैसा कमाने की जुगत में रहता है और लोगों को झूठे केस में फंसाने की धमकी देकर उगाही करता है। वहीं नौटी एक लोकल फैशन डिजाइनर है, जबकि त्रिपाठी ने इंडस्ट्रियल इलाके में एक प्रिंटिंग प्रेस लगाई है। आम हिंदी फिल्मों की तरह यहां भी दोनों दोस्त एक ही लड़की को चाहते हैं, लेकिन नौटी आखिरकार त्रिपाठी को पसंद कर लेती है, जिससे उनकी दोस्ती में दरार पड़ जाती है। नाराज एस.के. अपने दोस्तों से दूर हो जाता है। उधर त्रिपाठी की प्रिंटिंग प्रेस में बिजली बहुत कम टाइम आने के बावजूद पहले ही महीने उसका डेढ़ लाख का बिजली बिल आ जाता है। वह शिकायत करता है, तो उसकी कोई सुनवाई नहीं होती। उल्टे उसका बिल 54 लाख पर पहुंच जाता है। सिस्टम की नाकामी से हताश होकर त्रिपाठी एस.के. के पास जाता है, लेकिन उससे भी मदद नहीं मिल पाने पर वह टिहरी झील में कूद कर आत्महत्या कर लेता है। अपने दोस्त के दुनिया से चले जाने से परेशान एस.के. ने पहले भले ही त्रिपाठी की मदद करने से इनकार कर दिया था, लेकिन अब वह उसे इंसाफ दिलाने के लिए हाईकोर्ट जाता है, जहां उसका सामना बिजली कंपनी की वकील गुलनार (यामी गौतम) से होता है। क्या एस.के. अपने दोस्त को इंसाफ दिला पाता है? यह जानने के लिए आपको सिनेमा जाना होगा। डायरेक्टर श्री नारायण सिंह ने 'टॉयलेट एक प्रेम कथा' में खुले में शौच का मुद्दा उठाने के बाद एक बार फिर बिजली कंपनियों की मनमानी की कहानी चुनी है। फिल्म उत्तराखंड के टिहरी में बेस्ड होने के चलते इसके किरदार कुमाऊंनी भाषा बोलते हैं, लेकिन इसके नाम पर बहुत ज्यादा 'बल' और 'ठहरा' शब्दों का इस्तेमाल हिंदी भाषी दर्शकों को हजम नहीं हो पाता। हालांकि फिल्म आम दर्शकों को पहाड़ की संस्कृति की झलक जरूर दिखाती है। फिल्म की करीब तीन घंटे की लंबाई बहुत ज्यादा है। इसे एडिटिंग टेबल पर आधा घंटे कम किया जा सकता था। शुरुआती एक घंटे में फिल्म आपको जबर्दस्त तरीके से बोर करती है। अगर आप उस दौरान खुद को सिनेमा में रोकने में सफल हो जाते हैं, तो फिर आगे की फिल्म आपको सिनेमा में थामने का दम रखती है। खासकर सेकंड हाफ में कोर्ट रूम ड्रामा मजेदार है। शाहिद कपूर ने फिल्म में अच्छी ऐक्टिंग की है। खासकर कोर्ट रूम के सीन्स में यामी गौतम के मुकाबले में वह काफी जमे हैं। वहीं श्रद्धा कपूर ने भी ठीक-ठाक ऐक्टिंग की है। उधर दिव्येन्दु शर्मा भी अपने रोल में जमे है। फिल्म का संगीत भी पसंद किया जा रहा है। अगर आप शाहिद कपूर के फैन हैं और बिजली के भारी-भरकम बिल से परेशान हैं, तो यह फिल्म देख सकते हैं।